**УНИВЕРЗИТЕТ У НИШУ**

**ФИЛОЗОФСКИ ФАКУЛТЕТ**

**ПРАВИЛНИК**

**О ПОЛАГАЊУ ИСПИТА И ОЦЕЊИВАЊУ НА ИСПИТУ**

**Ниш, јун 2020. године**

На основу члана 104. Закона о високом образовању (Службени Гласник Републике Србије број 88/17, 27/18, 73/18, 54/19), члана 17. Правилника о полагању и оцењивању на испиту Универзитета у Нишу број 8/16-01-006/07-007, члана 149. до 152. Статута Факултета, Мишљења Одбора за статутарна питања Универзитета у Нишу бр. 8/23-01-003/19-012 од 27.05.2019. године, Наставно-научно веће Филозофског факултета Универзитета у Нишу, на седници одржаној 12. 06. 2020. године, усвојило је

**П Р А В И Л Н И К**

**О ПОЛАГАЊУ ИСПИТА И ОЦЕЊИВАЊУ НА ИСПИТУ**

**Основне одредбе**

Члан 1.

Овим правилником ближе се уређују услови и начин полагања испита на Филозофском факултету Универзитета у Нишу (у даљем тексту: Факултет), организација и поступак полагања испита, начин утврђивања оцене на испиту, заштита права студената, као и друга питања од значаја за полагање испита и оцењивање на испиту.

Члан 2.

Факултет својим Статутом и другим актима ближе уређује своје обавезе у погледу обезбеђивања услова за квалитетно извођење наставе и благовремено информисање студената о начину организовања и времену одржавања свих облика наставе.

Календар испита објављује се почетком сваке школске године и саставни је део плана извођења наставе.

Број испитних рокова у школској години је шест. Испитни рокови су: јануарски, априлски, јунски, септембарски, октобарски I и октобарски II.

Последњи испитни рок за школску годину завршава се најкасније до 10. октобра.

Студенти уписани на основне студије до 10. септембра 2005. и студенти који су уписали студије по Закону о високом образовању, а нису завршили студије у року од четири године, могу полагати испите у следећим испитним роковима: јануарски, мартовски, априлски, мајски, јунски, септембарски, октобарски I, октобарски II, новембарски и децембарски.

Изузетно, у оправданим случајевима, термин полагања испита се може заменити другим термином у истом испитном року уз сагласност продекана за наставу.

Члан 3.

Наставник је дужан да на почетку наставе упозна студенте са студијским програмом, распоредом наставе по недељама, односно данима, предвиђеним облицима активне наставе (предиспитне обавезе) и начином њиховог вредновања, карактером и садржајем испита, списком области, структуром укупног броја поена и начином формирања оцене.

Наставник је дужан да на крају реализације активне наставе обавести студента о укупном броју поена који је студент остварио реализацијом предиспитних обавеза.

Наставник је дужан да води документацију о предиспитним обавезама студената, да је чува до краја школске године, односно док студент не положи испит.

Члан 4.

Успешност студента у савлађивању предмета континуирано се прати током наставе и изражава се поенима.

Испуњењем предиспитних обавеза и полагањем завршног испита студент може остварити највише 100 поена, при чему предиспитне обавезе учествују са најмање 30, а највише 70 поена.

Студијским програмом се утврђује сразмера поена из става 2. овог члана.

Предиспитне обавезе из става 2. овог члана утврђене су студијским програмом, и актима Универзитета и Факултета.

На испит може да изађе студент који је испунио све прописане предиспитне обавезе утврђене планом извођења наставе.

Сматра се да је студент полагао испит уколико је приступио полагању испита.

**Структура и вредновање предиспитних обавеза**

Члан 5.

Предиспитне обавезе су облици активности студента током реализације наставе утврђене студијским програмом.

Студијским програмом се могу утврдити предиспитне обавезе које ће омогућити да студент на квалитетан и ефикасан начин оствари циљеве предмета и које ће обезбедити квалитетно оцењивање успеха студента у њиховој реализацији.

Студенту који је испунио све предиспитне обавезе у текућој школској години, а није положио испит предиспитне обавезе се признају док не положи испит, а највише три школске године не рачунајући годину у којој су реализоване предиспитне обавезе.

Члан 6.

Студенту  који је у статусу самофинансирајућег студента и студира уз рад, студенту  који истовремено студира на два студијска програма и спречен је да редовно похађа наставу, студенту који је истакнути спортиста, уз достављену потврду о радном односу, потврду од спортског клуба, или потврду о студирању на другом студијском програму, омогућава се излазак на испит, пошто претходно испуни све предиспитне обавезе које му одређује предметни наставник, а у складу са овим Правилником.

Члан 7.

Студијским програмом могу се утврдити следећи облици предиспитних обавеза:

1. семинарски рад;

2. колоквијум, тест, писмени рад, есеј;

3. реализација и извештај о:

а) истраживачким активностима,

б) практичним активностима и

в) обављеном теренском раду;

4. стручна пракса;

5. припрема и излагање на часу;

6. учешће у дискусији;

7. учешће у групном раду;

8. учешће у тимском раду (заједничка реализација различитих активности);

9. учешће у експериментима и истраживањима (института, факултета центра или лабораторије) у својству испитивача или испитаника;

10. превођење стручне литературе;

11. претраживање стручне литературе и израда библиографија и

12. други облици предиспитних обавеза.

Члан 8.

Студент је дужан да реализује предиспитне обавезе на време и на начин који је утврђен студијским програмом.

Студијским програмом може се утврдити које су предиспитне обавезе услов за приступање испиту.

Студент је обавезан да са успехом реализује предиспитне обавезе које су услов за приступање испиту.

Студент је са успехом реализовао предиспитну обавезу која је услов за приступање испиту када пређе праг знања који је 50% од максималног броја поена предвиђеног за одређену предиспитну обавезу, изражен у целим бројевима поена.

Члан 9.

Наставник је дужан да на почетку наставе обавести студенте о:

- предвиђеним предиспитним обавезама,

- предиспитним обавезама које су услов за приступање испиту,

- начину реализације предиспитних обавеза,

- планираним роковима за реализацију поједине предиспитне обавезе, у оквиру програма рада по недељама односно данима,

- начину оцењивања предиспитних обавеза и

- планираним роковима за објављивање поена које су студенти добили за реализацију предиспитних обавеза.

Члан 10.

Програмом предмета се за сваку предиспитну обавезу утврђује максимални број поена које студент може да оствари успешном реализацијом дате предиспитне обавезе.

Редовно похађање наставе није предиспитна обавеза која се вреднује поенима.

Члан 11.

Наставник је обавезан да оцени сваку предиспитну обавезу појединачно, додељивањем одређеног броја поена.

Наставник оцењује успех реализације предиспитне обавезе тако што додељује одговарајући број поена, од 0 до максималног броја поена предвиђеног за дату предиспитну обавезу.

Члан 12.

На захтев студента, наставник даје усмено образложење броја поена на предиспитној обавези.

Члан 13.

Током реализације предиспитних обавеза, студенту је забрањено да преписује одговоре других студената, договара се са колегама или их омета у раду, користи мобилне телефоне и друга техничка средства којима може да обезбеди туђу помоћ (осим у случају студента са инвалидитетом).

У случају да студент прекрши забрану утврђену ставом 1. овог члана, наставник има право да удаљи студента са реализације те конкретне предиспитне обавезе.

Члан 14.

Током реализације предиспитних обавеза, студенту је забрањено да представља туђи рад као свој или ангажује друге особе да обаве предиспитне активности уместо њега.

Ако наставник утврди да рад студента није самосталан, може захтевати од студента поновну израду рада или може умањити број поена који су били предвиђени за реализовање те предиспитне обавезе.

**Пријављивање и полагање испита**

Члан 15.

Пријава за полагање испита подноси се по правилу електронским путем према распореду електронске пријаве испита за текућу школску годину. У случају да студент не може да пријави испит електронским путем, пријаву за испит подноси на шалтеру Службе за наставу и студентска питања. Студент који не пријави испит у предвиђеном року испит може да пријави уз надокнаду према важећем ценовнику Факултета.

Надлежна служба Факултета, најкасније пет радних дана по завршетку пријављивања, формира записнике о полагању испита.

Члан 16.

Испит се полаже на Факултету у просторији која је наведена у записнику о полагању испита.

Када је студијским програмом предвиђено практично полагање испита, испит се може полагати и у просторијама у којима се обавља практична настава и професионална пракса.

Уколико просторија за полагање испита није доступна студентима са инвалидитетом, Факултет је дужан да обезбеди другу примерену просторију.

Члан 17.

Испити могу бити теоријски и практични, а полажу се у складу са студијским програмом само у писаној форми, само усмено или у писаној форми и усмено.

Студенти морају да буду присутни у учионици или испред учионице најкасније десет минута пре почетка испита или дела испита.

Завршни испит је јединствен, полаже се усмено, писмено, односно практично, и утврђен је студијским програмом, и актима Универзитета и факултета.

Дежурно лице је обавезно да пре почетка испита идентификује сваког кандидата.

Идентитет студента утврђује се на основу индекса. Студент чији идентитет није утврђен не може полагати испит.

Распоред седења на испиту одређују дежурни наставници или сарадници. Личне ствари се одлажу на место које одређују дежурни. Уколико није другачије назначено или напоменуто, за испит је потребан само основни прибор за писање, а задаци се раде искључиво хемијском оловком.

Када се испит полаже писмено, испит почиње поделом задатака на обрасцима које, у одговарајућем броју, штампа или оверава Факултет, а диктирање задатака није дозвољено.

Писмени задаци са испита се чувају до почетка наредног испитног рока, а евиденција о положеном писменом делу испита се чува док студент не положи испит у целости.

Када се испит полаже усмено, Факултет је дужан да обезбеди јавност полагања испита.

Јавност полагања испита обезбеђује се објављивањем времена и места одржавања испита и могућношћу присуства других лица на испиту.

Студент има право, ако полаже усмено, да захтева присуство јавности, тј. још најмање два лица поред студента и испитивача.

За студенте са инвалидитетом који нису у могућности да полажу испит усмено, односно писмено, Факултет ће обезбедити одговарајући начин полагања у складу са специфичностима и потребама ових студената.

Члан 18.

За време испита студент је дужан да се понаша у складу са утврђеним правилима понашања која забрањују:

- излазак из просторије и враћање у просторију где се испит одржава,

- устајање са места и кретање по просторији;

- било какву комуникацију, осим ако се дежурном поставља питање ради

разјашњења нејасноћа у формулацији задатка;

- коришћење недозвољених средстава за време испита ово укључује употребу мобилних телефона, таблета и других електронских уређаја, као и употребу папирића, свезака или књига (уколико коришћење књига и свезака није дозвољено према пропозицијама испита);

- писање на клупи, рукама, флашицама и другој амбалажи;

- полагање испита за друго лице и коришћење ове услуге;

- било које друге активности и понашање које ремете ток испита.

Непоштовање наведених правила може се казнити удаљавањем са испита, као и другим мерама које су одређене Правилником о дисциплинској и материјалној одговорности студената.

Студенти који тест ураде пре истека времена задатке предају дежурнима.

Студент који у току испита одлучи да одустане од полагања испита о томе обавештава дежурне.

Студенти који ремете ред у току полагања могу бити удаљени са испита.

По истеку задатог времена студенти треба да престану са писањем. Дежурни могу да одлуче да не прихвате задатке студената који ово правило не поштују.

Члан 19.

Усмени испит обавља предметни наставник, односно испитна комисија, а када се испит полаже писмено, овлашћено лице Факултета одређује дежурно лице, стручно за предмет из којег се испит полаже, које се стара о регуларности спровођења испита.

Предметни наставник, односно дежурно лице, у обавези је да буде у просторији у којој се одржава испит најкасније у време почетка одржавања испита.

За време писменог испита, врата на просторији у којој се испит одржава су затворена, и у њу могу да уђу само предметни наставници и дежурни, а изузетно и друге особе запослене на Факултету, уз одобрење дежурног.

У случају да у просторију у којој се одржава писмени испит уђе особа која није запослена на Факултету, дежурни је дужан да ту особу одмах удаљи и да о томе сачини писану белешку.

Члан 20.

Када се испит полаже писмено и усмено, писмени део испита може трајати највише 4 сата.

Наставник, односно сарадник је дужан да обавести студенте о резултатима испита.

Усмени део испита мора се завршити до краја испитног рока.

Члан 21.

Приликом полагања испита студент има право:

- на припрему усменог одговора (израду концепта) од најмање 15 минута за сва питања, када испит полаже усмено;

- да погледа свој писмени задатак са испита у предвиђеним терминима за то а пре усменог дела испита, ако се испит полаже писмено и усмено.

**Оцењивање студената**

Члан 22.

Успех студента на испиту изражава се оценом од 5 (није положио) до 10 (изузетан).

Коначна оцена на испиту заснована је на укупном броју поена које је студент стекао испуњавањем предиспитних обавеза и полагањем испита, а према квалитету стечених знања и вештина, и садржи максимално 100 поена, а утврђује се према следећој скали:

до 50 поена – оцена 5 (није положио)

од 51 до 60 поена – оцена 6 (довољан)

од 61 до 70 поена – оцена 7 (добар)

од 71 до 80 поена – оцена 8 (врло добар)

од 81 до 90 поена – оцена 9 (одличан)

од 91 до 100 поена – оцена 10 (изузетан).

На факултету успех студената на испиту се може изразити и на ненумерички начин, и то:

А+ - 10

А - 9

Б - 8

Ц - 7

Д - 6

Ф - 5

Члан 23.

Оцена на испиту и број поена уписују се у записник о полагању испита и у индекс, које по завршеном испиту својим потписом оверава наставник, а оцена 5 (није положио) не уписује се у индекс.

Предметни наставник такође потписује на одговарајућој страници у индексу да је студент обавио све предвиђене обавезе за тај предмет.

Записник о полагању испита наставник доставља најкасније до краја испитног рока студентској служби ради обраде података и сачињавања листе о положеним испитима.

Факултет је дужан да води трајну евиденцију о положеним испитима.

**Заштита права студената**

Члан 24.

Студент има право да декану Факултета поднесе приговор на добијену оцену, ако сматра да испит није обављен у складу са законом и општим актима установе.

Приговор се може поднети у року од 36 часова од добијања оцене.

Декан Факултета, у складу са одредбама општег акта Факултета и Универзитета, разматра приговор у року од 24 часа од подношења и доноси одлуку по приговору.

Уколико се усвоји приговор студента, студент поново полаже испит у року од три дана од дана пријема одлуке из става 2 овог члана.

Члан 25.

Предметни наставник је дужан да пре уписивања оцене обавести студента о коначној оцени.

Студент је у обавези да буде присутан у време када се врши упис оцена.

Уколико студент није задовољан оценом, обавештава предметног наставника и испит полаже у неком од наредних рокова.

Уколико студент из оправданих разлога није у могућности да дође на уписивање оцена, испит пријављује у неком од наредних испитних рокова.

Члан 26.

После три неуспела полагања истог испита студент може тражити да полаже испит пред комисијом.

Члан 27.

Студент који не положи испит из обавезног предмета до почетка наредне школске године уписује исти предмет, без обавезе да поново похађа наставу.

Студент који не положи испит из изборног предмета може поново уписати исти или се определити за други изборни предмет.

**Завршне одредбе**

Члан 28.

Доношењем овог правилника престаје да важи правилник број: 498/1-01-2 од 26.12.2007. године.

Члан 29.

Овај Правилник ступа на снагу у року од осам дана од објављивања на интернет презентацији Факултета.

НАСТАВНО-НАУЧНО ВЕЋЕ ФИЛОЗОФСКОГ ФАКУЛТЕТА

Број:

Датум: 12.06.2020. године

ПРЕДСЕДНИК ВЕЋА

Проф. др Наталија Јовановић